Man dood toe motor teen brug botsDie ongelukstoneel. (Foto: ER24) ’n Man is Maandagoggend dood nadat hy vermoedelik beheer oor sy motor verloor en teen ’n muur op die N3 in Heidelberg in Gauteng gebots het. Volgens Russel Meiring, woordvoerder van ER24, is nooddienste omstreeks 09:45 na die toneel by die Spookbrug ontbied waar hulle die wrak van ’n motor op sy dak in die pad aangetref het. ’n Man, vermoedelik in sy veertigs, het in die noodbaan gelê, vertel Meiring. Die man het geen teken van lewe getoon nie en is op die toneel dood verklaar. Die motoris het vermoedelik beheer oor sy motor verloor waarna dié motor gerol, teen die brug gebots en op sy dak te lande gekom het. Die toepaslike owerhede was op die toneel om ondersoek in te stel, het Meiring gesê.